Ibikui (upė)
Ibikui (port. Rio Ibicuí) – upė pietų Brazilijoje, Pietų Rio Grandės valstijoje; kairysis Urugvajaus upės intakas. Prasideda Pinjalo kalnagūbryje, ~450 m aukštyje, į šiaurės rytus nuo Santa Marijos. Smarkiai vingiuoja daugiausia į pietvakarius, vakarus. Įteka į Urugvajų į šiaurės rytus nuo Urugvajanos, priešais Argentinos sieną. Didžiausi intakai – Ibikuizinjas, Santa Marija, Ibirapuitanas, Ibirakuai (kairieji), Toropi, Žagvari, Itu (dešinieji). Upės vaga smėlinga, pakrantėse kasamas smėlis, yra paplūdimių. Miestai prie Ibikui: Dilermando de Agiaras, Kasekis, Manoel Viana.